R. Kaliňák, podpredseda vlády a minister vnútra SR: (2007-02-01):
Takže to, čo je dôležité v podstate pre zodpovedanie vašej otázky, je predovšetkým začiatok procesu, na ktorom, predpokladám, že sa budete mať možnosť zúčastniť aj vy. Naozaj, v prípade takej dôležitej otázky, ako je zrušenie krajských úradov, je veľmi dôležité, aby bola čo najširšia diskusia. Čiže 28. februára by malo v podstate odštartovať to samotné rokovanie, aj tie samotné diskusie o tom, akým spôsobom naložíme so štátnou správou. Príprava zrušenia krajských úradov je naozaj zložitý proces a v podstate od roku, v podstate od marca tohto roku začne vlastne samotný legislatívny proces, a keďže nie je možné ísť cestou a nechceme ísť cestou skráteného legislatívneho konania, pretože to neprináša kvalitu, boli by sme radi, keby v 2. štvrťroku bola prvá časť zákona prijatá, ktorá s tým súvisí, a v 3. štvrťroku by bola prijatá druhá časť. Boli by sme veľmi radi, ak by sme mohli celú otázku verejnej správy a jej vlastnej reformy, ktorá by mala priniesť predovšetkým otázku zrušenia krajských úradov v prvej etape, mohli odštartovať v 2. polovici roka, to znamená približne po letných prázdninách. S tým, samozrejme, súvisia majetkové otázky, s tým súvisia otázky personálne, s tým súvisia všetky otázky, ktoré je potrebné veľmi podrobne vyriešiť. Čiže, ak mám odpovedať na vašu otázku, nedá sa stanoviť jednoznačný dátum, pretože to nebude jeden zákon, jeden paragraf, jedno ustanovenie zákona. Bude to séria zákonov, ktoré musia reflektovať na prenos všetkých kompetencií, ktoré sa jednotlivých úradov dotýkajú. Čiže záver, keď som povedal, že spustenie samotnej reformy bude niekedy v polovici tohto roka, ten záver by mal byť naprogramovaný tak, že k 31. decembru by mali byť skončené všetky legislatívne úkony na to, aby od 1. januára komplexne fungovala verejná správa úplne po novom. Čiže, štart predpokladáme v septembri, keď postupne budú nabiehať účinnosti všetkých zákonov a záver je niekedy na začiatku roka. Čo je veľmi dôležité, je nielen zrušenie krajských úradov a nechceme mať iba nejakú tézu z programového vyhlásenia, že zrušíme 8 krajských úradov v pôsobnosti ministerstva vnútra, splnili sme vládny program. To nie je vec, ako chceme k problému pristupovať. To, ako chceme k problému pristúpiť, je, aby sme komplexne vrátane obvodných úradov urobili komplexnú reformu. To znamená, sám viete najlepšie, a váš región je najpríznačnejší v tom, aká rozpoltenosť dnes, alebo možno povedať, až rozštvrtenosť v rámci verejnej správy existuje. Typickým príkladom je mesto Giraltovce, ktoré na to, aby si vybavilo, aby občan Giraltoviec si vybavil všetky náležitosti a komunikáciu so štátnou správou, musí pre niektoré dochádzať do Svidníka, pre niektoré do Stropkova, pre niektoré do Bardejova a pre niektoré do Prešova. Čiže, nesmieme dopustiť, aby vlastne sme atomizovali jednotlivé časti štátnej správy tak, aby občan mal sťažený prístup k samotnej štátnej správe. Jedna otázka je, samozrejme, internetizácia a elektronická komunikácia, ktorá je ale, ktorá sa nedotýka priamo týchto legislatívnych opatrení, ktoré chceme dosiahnuť v rámci zrušenia krajských úradov. Pre mňa je teda podstatné, aby tento návrh, ktorý 28. februára by mal prísť do vlády, už do určitej miery odzrkadľoval prácu odborníkov na tom, akým spôsobom harmonizovať štátnu správu na úrovni obvodov, na úrovni teda obvodných úradov, ako bude vyzerať prechod kompetencie z krajských úradov smerom k obvodným úradom a smerom k ministerstvu vnútra, keďže krajské úrady by mali zaniknúť bez akejkoľvek náhrady. To je najpodstatnejšie. Iba vtedy môže dôjsť k ušetreniu úradníckych miest, iba vtedy môže dôjsť k efektivite štátnej správy a k ušetreniu finančných prostriedkov. Štát naozaj v týchto časoch vynakladá na štátnu správu nemalé prostriedky, ktoré z nášho pohľadu minimálne na úrovni tých 20 % nie sú vynakladané efektívne. Záverom teda môžem povedať, že ten návrh, ktorý bude 28. predložený, bude naozaj obsahovať celý rad opatrení, čo nebude jeden zákon. Sám viete najlepšie, že otázky bezpečnosti štátu v oblasti bezpečnosti, otázky odvolania v druhostupňových konaniach budú práve problémovým kameňom. Predbežne uvažujeme nad tým, že časť tých kompetencií, ktorá jednoznačne v regióne musí ostať, dáme napríklad na obvodné úrady v sídle kraja. Inú časť, ktorú v podstate môžeme preniesť na ministerstvo vnútra aj vzhľadom na to, že tých podaní a tých odvolaní nie je toľko, aby ministerstvo nezvládlo tú agendu vybaviť v rámci existujúceho stavu úradníkov. Čiže, naozaj verím, že keď spoločne 1. januára 2008 spočítame všetky miesta, ktoré sa v rámci reformy štátnej správy ušetrili, dôjdeme k číslu, ktoré bude jednoznačne záporné, to znamená mínus toľko a toľko úradníkov, a naopak, v štátnej kase, v peniazoch, ktoré môžeme rozdeliť medzi daňových poplatníkov naspäť, bude výrazné plusové číslo. Ďakujem.